त्यस्तो देख्दा मन आत्तिने, डराउने र शरीर घोचेको जस्तो हुन्थ्यो । कतिबेला चिच्याउँथिन् त कतिबेला बेहोस हुन्थिन् । यसपछि उपचारका लागि परिवारले युनिभर्सल मेडिकल कलेज भैरहवा पुर्‍याए । उपचारमा संलग्न चिकित्सकले उनलाई पनि हिंसाका कारण मानसिक समस्या भएको बताए । नियमित ६ महिना मानसिक औषधि र परामर्श लिएकी उनी अहिले भने सामान्य अवस्थामा छन् । ‘विक्षिप्त अवस्थामै पुग्न आँटेकी थिएँ,’ सम्झनाले भनिन्, ‘नियमित औषधि र परामर्शमा रहेकाले समयमै रिकभर भयो ।’
